Požiar v Banskej Štiavnici 18. marca 2023

náhľad|upright|Meštiansky dom, kde sídli Banka lásky, v roku 2009

Požiar v Banskej Štiavnici je požiar, ktorý nastal v sobotu, 18. marca 2023 dopoludnia SEČ, v historickom centre Banskej Štiavnice. 

 Priebeh 
Požiar sa rozšíril zo strechy meštianskeho domu na námestí svätej Trojice, kde sa nachádza aj turistická atrakcia Banka lásky, na susedné budovy, vrátane budovy základnej umeleckej školy, pizzerie a múzea Berggericht. Spolu bolo požiarom zasiahnutých sedem budov. Nasadených bolo 30 profesionálnych hasičov a 80 vojakov. Okrem profesionálnych hasičov zasahovali aj dobrovoľní hasiči, Policajný zbor, dobrovoľníci, zamestnanci samosprávy, Červený Kríž, zamestnanci zasiahnutých budov, zamestnanci okresných úradov Banská Štiavnica a Banská Bystrica.

Oheň sa podarilo zastabilizovať až v popoludňajších hodinách. Likvidácia požiaru prebiehala do neskorých nočných hodín.

Pracovníci Kontrolného chemického laboratória civilnej ochrany v Slovenskej Ľupči preverili výskyt nebezpečných látok v ovzduší, nález bol negatívny.

 Príčina požiaru 
Príčina požiaru zatiaľ nie je známa, pravdepodobne išlo o skrat elektrického vedenia. Polícia začala trestné stíhanie pre trestný čin všeobecného ohrozenia. Polícia a hasiči dospeli k záveru, že „príčinou vzniku požiaru bola bližšie neurčená technická porucha na elektroinštalácii". „Trestné stíhanie bolo dňa 12. decembra 2023 prerušené, nakoľko sa nepodarilo zistiť skutočnosti oprávňujúce vykonať trestné stíhanie proti konkrétnej osobe," potvrdila banskobystrická krajská policajná hovorkyňa.

 Škody 
Požiarom a následným hasením boli v nejakom rozsahu poškodené nasledovné budovy:
 Fritzovský dom – Slovenský banský archív; Radničné nám. 111/16; len lokálne prehorenie krovu
 Pišlov (Pischlov) dom – Banka lásky, dom Maríny; Radničné nám. 109/18
 meštiansky dom – pizzeria; Nám. sv. Trojice 6/2
 Sitnajovský (Szitnyayovský) dom – základná umelecká škola; Námestie sv. Trojice 8/4
 Berggericht – Slovenské banské múzeum, informačné centrum; Nám. sv. Trojice 10/6
 meštiansky dom – Dolná ružová 215/1
 meštiansky dom – kultúrne centrum Eleuzína; Horná ružová 237/1
S výnimkou Eleuzíny ide o pamiatkovo chránené objekty.

Podľa Ministerstva životného prostredia najzávažnejšie škody požiar spôsobil na budove Berggerichtu. Ako informovala riaditeľka múzea Zuzana Denková, Galéria Jozefa Kollára (Szajbelyovský dom na Nám. sv. Trojice 16/12) zostala požiarom nepoškodená.

 Dôsledky 
Mesto Banská Štiavnica z dôvodu požiaru vyhlásilo k 18. marcu 2023 9:30 mimoriadnu situáciu.

V nedeľu 19. marca slovenská prezidentka Zuzana Čaputová telefonovala s novým českým prezidentom Petrom Pavlom, ktorý prisľúbil pomoc pri obnove pamiatok.

Na sociálnej sieti o tom informovalo Krajské riaditeľstvo Policajného zboru v Banskej Bystrici. Predseda vlády Eduard Heger prisľúbil, že zvolá mimoriadne zasadnutie vlády k vyčleneniu prostriedkov na riešenie následkov požiaru. Vláda vyčlenila 11 miliónov eur na obnovu.

 Referencie 

 Externé odkazy 
 Ako dlho unikal plyn? Prečo hasiči nemali vodu? Svedkovia odkrývajú problémy s hasením Banskej Štiavnice – článok v Denníku N (24. marec 2023)

Kategória:Požiare na Slovensku
Kategória:Banská Štiavnica
Kategória:18. marec
Kategória:2023 na Slovensku